ಆರರ ಕಾಶ್ಮೀರಿ ಪೋರಿ ಪ್ರಧಾನಿ ಮೋದಿಗೆ ನೀಡಿದ ದೂರೇನು ಗೊತ್ತೇ? naqshzeb ಟ್ವಿಟರ್ ಖಾತೆಯ ವೀಡಿಯೊ ಪೋಸ್ಟ್ ನಿಂದ ತೆಗೆದ ಸ್ಕ್ರೀನ್ ಶಾಟ್ ಹೊಸದಿಲ್ಲಿ, ಜೂ.1: ಪುಟ್ಟ ಮಕ್ಕಳ ಮೇಲೆ ಶಾಲಾ ಕೆಲಸದ ಹೊರೆ ಹೆಚ್ಚಿರುವ ಬಗ್ಗೆ ಆರು ವರ್ಷದ ಬಾಲಕಿ ನೇರವಾಗಿ ಪ್ರಧಾನಿ ನರೇಂದ್ರ ಮೋದಿಯವರಿಗೆ ದೂರು ನೀಡುವ ಮೂಲಕ ಸುದ್ದಿಯಾಗಿದ್ದಾಳೆ. ಬಾಲಕಿಯ ದೂರನ್ನು ಲೆಫ್ಟಿನೆಂಟ್ ಗವರ್ನರ್ ಮನೋಜ್ ಸಿನ್ಹಾ ಪರಿಶೀಲಿಸುತ್ತಿದ್ದಾರೆ. ಶಾಲಾ ಮಕ್ಕಳಿಗೆ ನೀಡುವ ಹೋಂವರ್ಕ್ ಹೊರೆಯನ್ನು ಕಡಿಮೆ ಮಾಡುವ ನಿಟ್ಟಿನಲ್ಲಿ 48 ಗಂಟೆಗಳ ಒಳಗೆ ನೀತಿ ರೂಪಿಸುವಂತೆ ಶಾಲಾ ಶಿಕ್ಷಣ ಇಲಾಖೆಗೆ ಅವರು ಸೂಚನೆ ನೀಡಿದ್ದಾರೆ. ಸಾಮಾಜಿಕ ಜಾಲತಾಣಗಳಲ್ಲಿ ವೈರಲ್ ಆಗಿರುವ ವಿಡಿಯೊದಲ್ಲಿ, ಬಾಲಕಿ ತನ್ನ ಆನ್ಲೈನ್ ಕ್ಲಾಸ್ ಬೆಳಗ್ಗೆ 10ರಿಂದ ಅಪರಾಹ್ನ 2ರವರೆಗೆ ನಡೆಯುತ್ತಿದೆ. ಪುಟ್ಟ ಮಕ್ಕಳಿಗೆ ಶಿಕ್ಷಕರು ಇಷ್ಟೊಂದು ಕೆಲಸದ ಹೊರೆ ಏಕೆ ನೀಡುತ್ತಿದ್ದಾರೆ, ಮೋದಿ ಸಾಬ್? 6 ಮತ್ತು 7ನೇ ತರಗತಿಯ ದೊಡ್ಡ ಮಕ್ಕಳಿಗೆ ಹೆಚ್ಚಿನ ಕೆಲಸ ನೀಡಬೇಕು ಎಂದು ಹೇಳುತ್ತಿರುವುದು ಕೇಳಿಬರುತ್ತಿದೆ. ಬಾಲಕಿಯ ಸಂದೇಶಕ್ಕೆ ಸ್ಪಂದಿಸಿರುವ ಜಮ್ಮು ಕಾಶ್ಮೀರ ಲೆಫ್ಟಿನೆಂಟ್ ಗವರ್ನರ್ ಅವರ ಕಚೇರಿ, ಬಾಲ್ಯದ ಅಮಾಯಕತೆ ದೇವರ ಉಡುಗೊರೆ. ಈ ದಿನಗಳು ಅವರಿಗೆ ಉಲ್ಲಾಸಮಯವಾಗಿರಬೇಕು ಮತ್ತು ಸಂಪೂರ್ಣ ಸಂತೋಷ ಮತ್ತು ಸುಖಪ್ರದವಾಗಿರಬೇಕು ಎಂದು ಟ್ವೀಟ್ ಮಾಡಿದೆ. ಬಾಲಕಿಯ ಮನವಿಗೆ ಟ್ವಿಟ್ಟರ್ನಲ್ಲೂ ಭಾರಿ ಪ್ರತಿಕ್ರಿಯೆ ವ್ಯಕ್ತವಾಗಿದೆ. ಹಲವು ಮಂದಿ ಈ ವಿಡಿಯೊವನ್ನು, ಇಂಟರ್ನೆಟ್ನಲ್ಲೇ ಅತ್ಯಂತ ಜಾಣ್ಮೆಯ ಅಂಶ ಎಂದು ಹೊಗಳಿದ್ದರೆ, ಇತರ ಹಲವು ಮಂದಿ, ಬಾಲಕಿ ಎತ್ತಿರುವ ವಿಷಯ ಅತ್ಯಂತ ಪ್ರಸ್ತುತ ಹಾಗೂ ಈ ಬಗ್ಗೆ ಗಮನ ಹರಿಸಬೇಕು ಎಂದು ಅಭಿಪ್ರಾಯಪಟ್ಟಿದ್ದಾರೆ. ಎಂಥ ಕ್ಯೂಟಿ. ಮೋದಿಜಿ ಇಡೀ ಯುವ ಮನಸ್ಸುಗಳನ್ನು ಪ್ರತಿನಿಧಿಸುವ ಪುಟ್ಟ ಬಾಲಕಿಯ ಅಹವಾಲು ನಿಮಗೆ ಕೇಳಿಸುತ್ತಿದೆಯೇ? ಆನ್ಲೈನ್ ಕ್ಲಾಸ್ ಎಂಬ ಚಿತ್ರಹಿಂಸೆಯಿಂದ ಅವರನ್ನು ರಕ್ಷಿಸಿ ಎಂದು ಬಳಕೆದಾರರೊಬ್ಬರು ಪ್ರತಿಕ್ರಿಯಿಸಿದ್ದಾರೆ. ಮೌಲಿಕ ಪ್ರಶ್ನೆ. ದಿನಕ್ಕೆ 56 ಗಂಟೆ ಮೊಬೈಲ್ ಬಳಸುವುದರಿಂದ ಪುಟ್ಟ ಮಕ್ಕಳ ದೃಷ್ಟಿಯ ಮೇಲೆ ಪರಿಣಾಮವಾಗುತ್ತದೆ ಎಂದು ಮತ್ತೊಬ್ಬರು ಅಭಿಪ್ರಾಯ ವ್ಯಕ್ತಪಡಿಸಿದ್ದಾರೆ. ಜಮ್ಮು ಕಾಶ್ಮೀರದಲ್ಲಿ ವೈರಸ್ ಸೋಂಕು ತಡೆಯುವ ನಿಟ್ಟಿನಲ್ಲಿ ಜೂನ್ 15ರವರೆಗೆ ಶಾಲಾ ಕಾಲೇಜು ಮುಚ್ಚಲಾಗಿದೆ.